google/wiki40b huggingface dataset:
Nadine Angerer

Landslag

Angerer debuterte for det tyske landslaget i august 1996 mot Nederland. Hun fikk raskt spille fem landskamper før hun ble Tyskland andrevalg bak Silke Rottenberg det neste tiåret. I denne perioden vant hun seks medaljer med landslaget – uten å spille én eneste kamp: VM-gull i 2003, OL-bronser i 2000 og 2004, samt tre EM-gull i 1997, 2001 og 2005.
Etter at Rottenberg pådro seg en korsbåndskade, ble Angerer utnevnt til førstemålvakt foran VM i 2007. Hun slapp ikke inn ett eneste mål under mesterskapet, inkludert en strafferedning fra Marta i finalen mot Brasil, og satt dermed rekord for antall minutter uten innslupne mål på 540 minutter.
De neste to årene tok Angerer en ny OL-bronse i 2008 og sitt fjerde EM-gull i 2009, og etter VM i 2011, hvor Angerer spilte sin hundrede landskamp, overtok hun kapteinsbindet fra Birgit Prinz.
Under finalen av Fotball-EM i 2013 mot Norge, reddet Angerer to straffer som sikret henne sitt femte og Tysklands åttende EM-gull.
Athens gasskraftverk

Athens gasskraftverk er et varmekraftverk i Greene County i staten New York, USA. Anlegget har en installert produksjonskapasitet på 1 244 MW fordelt på 6 turbiner, halvparten hver på henholdsvis 141 MW og 300 MW. Operatør er energiselskapet New Athens Generating Co. 
Kraftverket stod ferdig utbygd i 2004. Brenselkilden er naturgass.
Zagymnus rugicollis

Utseende

Middelsstore, slanke trebukker. Grunnfargen er svart, med røde eller oransje tegninger. Oversiden er ikke påfallende hårete og litt blank.
Antennene er kortere enn kroppen, omtrent halvparten så lange. Dekkvingene har to fine, opphøyde lengderibber.

Utbredelse

Arten er utbredt i Belize.
Inglefieldbreen

Inglefieldbreen er en isbre på Spitsbergen på Svalbard. Den er 22 kilometer lang, og starter fra østsida av fjellene Keipen og Framkeipen midt inne i Heer Land. Breen går i nord-nordøstlig retning og munner ut i Inglefieldbukta på vestsida av Storfjorden.
Den er oppkalt etter den engelske marineoffiseren og polarforskeren Sir Edward Augustus Inglefield (1820-94).
Ray Tomlinson

Utdannelse

Tomlinson studerte ved Broadalbin Central School i nærheten Broadalbin i New York. Senere begynte han ved Rensselaer Polytechnic Institute i Troy i New York hvor han deltok i et program med IBM. Tomlinson ble tildelt en bachelor of science-grad i elektroteknikk fra Rensselaer Polytechnic Institute i 1963. Etter endt eksamen fra RPI, begynte Tomlinson ved Massachusetts Institute of Technology for å fortsette med utdannelsen til å bli ingeniør.

Utmerkelser og priser

Tomlinson har mottatt flere utmerkelser og priser for sine mange oppfinnelser og forskning. I 2000 mottok Tomlinson utmerkelsen George R. Stibitz Computer Pioneer Award fra American Computer Museum (med Computer Science Department of Montana State University). I 2001 mottok han en Webby Award fra International Academy of Digital Arts and Sciences for hans livslange innsats til forskningen. Også i 2001 ble Tomlinson innlemmet i Rensselaer Alumni Hall of Fame. Discover Magazine tildelte Tomlinson en Innovation Award i 2002. I 2004 ble Tomlinson tildelt en IEEE Internett Award sammen med Dave Crocker. Sammen med Martin Cooper ble Tomlinson tildelt den spanske utmerkelsen Fyrsten av Asturias' pris for naturvitenskap og teknologi.
I 2012 ble Tomlinson vist den ære å bli innlemmet i Internet Hall of Fame.
Innenriksstyrkene i Russland

Innenriksstyrkene i Russland (russisk:Внутренние войска МВД России) var Det russiske innenriksdepartementets egne styrker fra 1991 til 2016 da de ble overført til Nasjonalgarden i Russland. Her fikk styrkene betegnelsen "Den russiske Nasjonalgardens væpnede styrker (russisk:Войска национальной гвардии Российской Федерации), og mye av symbolene og organisasjonsstrukturen fra MVD ble overført.
Adam og Eva

I Bibelen

I Bibelen er Adam navnet på den første mann og det første menneske som Gud skapte. Hans hustru Eva ble skapt etter ham av et av hans ribben.
Adam er et semittisk mannsnavn og kan rett og slett bety «menneske» eller «mann». Eva kan komme fra det hebraiske begrepet for liv, chai, men etymologien er usikker.
Adam og Eva fikk mange sønner og døtre, blant andre Kain og Abel som er mest kjent. I tillegg til disse får vi i bibelen høre om Set og Enosj (sønnen til Set). Man kan lese mer om disse i kapittel 4 og 5 i Første Mosebok. 
Adam skal ha blitt 930 år. Han var alt 130 da han ble far til Set.

I islam

Adam (arabisk: آدَم – ʾĀdam) er den første profeten i islam og ifølge islam det første mennesket på jorden, skapt av Gud. Ifølge hadith-tradisjonen het hans hustru حَوَّاء‎ (Ḥawwāʾ). De fikk to sønner sammen, som omtales som Qabil og Habil i islamsk tradisjon.
Toyah Willcox

Teater og film

Willcox har utdannelse fra dramaskolen tilknyttet teateret Old Rep i Birmingham og jobbet siden i garderoben på flere teatre. Hun fikk en rolle i episoden «Glitter» (1976) i antologiserien Second City Firsts på BBC. Deretter fikk hun arbeid ved Royal National Theatre i London i 1977 og så viktige roller i kultfilmene Jubliee (1978) av Derek Jarman og Quadrophenia (1979) av Franc Roddam. Hun samarbeidet igjen med Jarman i filmen The Tempest (1979), en særegen filmatisering av Shakespeares Stormen (1611). Hun har senere hatt en rekke opptredener som skuespiller på film og TV.

Bøker

Willcox har gitt ut de selvbiografiske bøkene Living Out Loud (2000) og Diary Of A Facelift (2005). Den siste handler om erfaringene hennes med kosmetisk kirurgi.
I've Grown Accustomed to Her Face

«I've Grown Accustomed to Her Face» er en amerikansk sang med melodi av Frederick Loewe og tekst av Alan Jay Lerner. Den var med i musikalen My Fair Lady. Sangen ble fremført av rollefiguren Professor Henry Higgins. Higgins ble i den opprinnelige Broadway-oppsetningen spilt av Rex Harrison. Harrison fremførte også sangen i filmversjonen fra 1964.
Sangen uttrykker Professor Higgins' vrede overfor den kjensgjerningen at hans elev Eliza Dolittle har valgt å spasere ut av hans liv og hans voksende innseelse av hvor meget han vil savne henne.
Dean Martin spilte inn sangen 9. mai 1960. Den ble utgitt på hans album This Time I'm Swingin' (Capitol T-1441 (mono), Capitol CST-1442 (stereo))
Herb Alpert & The Tijuana Brass gjorde senere en coverversjon på sitt album South of the Border (1964, A&M Records LP-108 (mono), A&M Records SP-108 (stereo)).
Barbra Streisand fremførte flere linjer i sin «Color Me Barbra Medley» på sin TV special og albumet Color Me Barbra
Sangen blir fremført som «I've Grown Accustomed to His Face» eller som «I've Grown Accustomed to Your Face» når en kvinnelig sanger synger den.

Norske versjoner

André Bjerke og Anne Lande har skrevet norske tekster. Bjerkes versjon bærer tittelen er «Jeg ble fortrolig med ditt sinn». Landes versjon heter «Umerkelig». Det eksisterer også en norsk gjendiktning, kreditert André Bjerke og Frida Ånnevik. Den heter «Vant til stemmen din».
Stang (slekt fra Halden)

Stang er en norsk slekt fra Halden. Den stammer Fabian Stang (1622–1701) som kom fra Tyskland, ble festningsbygger og etablerte det som skulle bli Stangeskovene. Til slekten hører statsminister Frederik Stang, skipsreder Jørgen Breder Stang og ordfører i Oslo, Fabian Stang.
RAF Leuchars

RAF Leuchars var en flystasjon utenfor Leuchars i Fife.
Leuchars var base for den siste Tornado-skvadronen i Royal Air Force, 111 Squadron. Skvadronen ble deaktivert i 2011. Samme år annonserte det britiske forsvarsdepartementet at basen skulle nedlegges.
Under andre verdenskrig var blant annet Stockholmsruten og 333 skvadron stasjonert ved basen.
Prisoners

Handling

Tømreren Keller Dovers (Hugh Jackman) unge datter og hennes beste venn har forsvunnet, og han mener at politiet, ledet av detektiv Loki (Jake Gyllenhaal), ikke gjør jobben sin. Dover tar derfor loven i sine egne hender og kidnapper Alex Jones (Paul Dano), mannen han tror står bak forsvinningen.
Dagmar Brock-Utne

Familie og bakgrunn

Dagmar Brock-Utne var datter av Caroline Gasmann og Anton Rosenvinge Hansen. I 1901 giftet hun seg med sakfører Albert Mathias Brock-Utne (1872-1925). Sammen fikk de tre sønner, hvorav en døde unge. Deres yngste sønn, Albert Brock-Utne, ble senere en anerkjent religionsviter.

Barne- og ungdomsbøker

Dagmar Brock-Utne var en veldig populær forfatter i mellomkrigstiden, og flere av hennes bøker ble også oversatt til en rekke andre språk. I tillegg til å være godt lest i Norge var hun særlig populær i Danmark og USA.
I en anmeldelse av en av hennes tidligste bøker, Fars beste kamerat i 1922, sier anmelder Lars Heiberg at boken er “noget av det vakreste jeg har læst av den slags literatur”, mens om en av hennes sene bøker, Ingen kan smile som du, sier anmelderen at “forfatterinnen forteller i levende, friske billeder og det vakre forhold som opstaar mellem de to unge”.
Bøkene hennes for barn fulgte gjerne hovedpersonen gjennom store og små episoder i hverdagen, mens bøkene for ungdom ofte handlet om ung forelskelse. Gjennom samtidens omtale av hennes forfatterskap kommer det frem at bøkene hadde en bevisst etikk i bunn. Pastor Iver Welle skriver om boken at Dagmar Brock-Utne “har en gave til at fortælle (...) slik at barn glæder sig ved at læse det og hun eier ogsaa et livssyn, som øver en stilfærdig virkning, saa hendes læser blir glad i baade dyr og mennesker og i Vorherre.

Journalist og redaktør

I tillegg til sitt virke som forfatter dekket Brock-Utne som journalist og redaktør et bredt spekter av temaer. Hun var i flere år ansvarlig for barnesidene i Morgenposten, som var en av datidens mest leste aviser, hun leverte saker til andre aviser i dagspressen og var norsk korrespondent til flere amerikanske blader.
Hun var også redaktør for flere utgaver av Norsk Damealmanakk på 1930-tallet. Almanakken var i tillegg til en kalender et oppslagsverk rettet mot kvinner, men artikler og informasjon om alt fra skjønnhetspleie, rasjonelt kjøkkenstell, hekle- og strikkoppskrifter, pakketips til reiser, hagestell, anvendelse av elektronikk til mental helse, fordeling av formue i hjemmet, legater kvinner kunne søke på, skilsmisselovgivning, kvinneorganisasjoner og yrkes- og utdanningsmuligheter for kvinner.
Hun skrev også en rekke korte fortellinger til magasiner slik som Urd og Norske Pikers Julenummer.
Alpeseiler

Utseende

Alpeseileren er en veldig stor seiler som kan tas for å være en falk. Den har en vingespenn på fra  51 til 58 centimeter og  en lengde på fra 20 til 23 centimeter. Kjønnene er like. Den er svart eller matt svartbrun og  har hvitt bryst og  noe hvitt under haken, noe som kan være vanskelig å se når den raskt seiler  rundt og  fanger insekter.
Føttene er små og brukes bare til å klamre seg fast til loddrette overflater. Alpeseileren lander aldri på bakken frivillig.
GAVI-stiftelsen

GAVI-stiftelsen (GAVI Alliance “Global Alliance for Vaccines and Immunisation” på engelsk) jobber for å lette tilgangen til vaksiner for barn i fattige land. Den er et internasjonalt samarbeid mellom statlige og private donorer, og den norske stat er blant de aller største bidragsyterne. Andre store er Bill Gates og Storbritannia.
Dagfinn Høybråten (Norge) har siden 2011 vært styreleder for GAVI Alliansen. 
Seth Berkley (USA) er administrerende direktør.
Hovedkontoret ligger i Genève i Sveits.
Mesterligaen 2001/2002 Første gruppespill

Det første gruppespillet i mesterligaen 2001/2002 ble spilt mellom 11. september og 31. oktober 2001. 16 vinnere fra den 3. kvalifiseringsrunden, seriemesterne fra landene rangert fra 1-10, samt sølvvinnerne i ligaene rangert 1-6 ble trukket i 8 grupper à 4 lag. De to beste i hver gruppe ble kvalifisert til andre gruppespill, tredjelagene i hver gruppe gikk inn i UEFA-cupens 3. runde. På grunn av terrorangrepene i USA ble kampene som skulle spilles 12. september 2011 utsatt til 10. oktober.
VM i boccia 2014

Verdensmesterskapet i boccia 2014 (BISFed 2014 Boccia World Championships) ble arrangert i perioden 19. - 28. september 2014 i Beijing i Kina. Arrangør var BISFed - Boccia International Sports Federation og China Administration of Sports for Persons with Disabilities.
Fylkesvei 638 (Rogaland)

Fylkesvei 638 (Fv638) i Rogaland gikk mellom Ullestad og Kaltveit bru i Hjelmeland kommune. Veien var 1,1 km lang.
2019 ble veien arm av fylkesvei 4668.
Neoephemeridae

Utseende

De ligner på artene i gruppen Caenidae, men er jamtover noe større, dessuten har de bakvinger, noe Caenidae mangler. Forvingene er smale med tallrike tverr-årer, også langs framkanten. Bakvingene er middelsstore og brede. Årenettet ligner sterkt på familien Ephemeridae, derfor regnet man før med at de var nært beslektet med denne. Karakterer fra nymfene viser imidlertid temmelig klart at familiens søstergruppe må være Caenidae. Nymfene er avlange, kraftig bygde. Trakégjellene på andre bakkroppsledd ligger som et skjold over resten av trakégjellene. Disse er sammenvokst i midten. Trakégjellene på det første leddet er trådformede, de på ledd 3-6 (skjult under gjellene på ledd 2) har frynsete kant. Hodet er bredt og avrundet med nokså små fasettøyne, korte antenner og små mandibler. Pronotum har spisst framskytende forhjørner, forkanten er jevnt rundet innbuet. Vingeknoppene er korte og avrundede, helt skilte i midten. Det finnes også bakvingeknopper. Beina er forholdsvis lange og slanke. Bakkroppen har bakhjørnene på ryggleddene spisst tilabketrukket. De tre haletrådene er nesten like lange som resten av kroppen og ender ytterst i en krans av hår.

Levevis

Neoephemeridae har nymfer som lever i grunne, kalde,  raskstrømmende bekker, men også mellom vegetasjon og røtter i sakteflytende elver, eller under steiner. Nymfene kryper langsomt og svømmer dårlig. De blir regnet for sjeldne og blir ikke ofte registrert.
Mesolita

Utseende

Ganske små trebukker, mørke med lysere tegninger. Antennene er vanligvis omtrent så lange som kroppen. Dekkvingene er ovale uten markerte "skuldre". Beina er forholdsvis korte og kraftige. Hos mange er dekkvingene ganske små og kroppsformen maurlignende.

Levevis

Disse billene har larver som lever i død ved av løvtrær, ofte like under barken.

Utbredelse

Slekten er utbredt i Australia.
Svein Strand

Gruppe- og kollektivutstillinger (utvalg):

UKS vårutstilling, 1958, Holst Halvorsens Galleri, 1963,6-kanten, Bergens Kunstforening 1964, Biennale, Barcelona, 1967, Norsk figurativ kunst i dag, Galleri F 15, Jeløy, Les Surindépendants, Paris 1972, Salon Paris-Sud (invitert) 1972 –75, Norskt i dag, Stockholm, 1976 og Nutida Nordisk Konst, Stockholm, 1982.

Representert:

Nasjonalmuseet for kunst ( tidl. Nasjonalgalleriet/Riksgalleriet ), KODE ( tidl. Bergen Billedgalleri),  Oslo Bymuseum, Trondheim Kunstmuseum ( tidl. Trøndelag Kunstgalleri), Oslo kommunes kunstsamlinger, Norsk kulturråd, Kongsberg kommune, Norges Bank, Den norske Bank, Nordea, Norsk Hydro.

Utsmykninger:

Tinghuset i Oslo, Fellesbanken, Oslo.
Can

Etymologi

Tyrkiske Can betyr «sjel» eller «liv».
Kinesiske Can er en transkribering av tegnet 粲, «praktfull». Andre tegn med samme transkribering er 參, «ginseng», 殘, «funksjonshemmet» og 璨, «perle».
Vietnamesiske Can er en transkribering av Cận, Cẩn eller Căn.

Kjente personer med navnet

Personene i listene er ordnet kronologisk etter fødselsår. Merk at i kinesisk og vietnamesisk tradisjon skrives fornavnet sist.
Eksklusjon

Eksklusjon betyr utestengning (latin exclusio) er, eksempelvis, når en organisasjon (parti, interesseorganisasjon eller lignende) opphever medlemskapet til et medlem som har opptrådt på en måte som skader organisasjonens interesser. Sosial ekskludering er å bli utestengt fra det etablerte samfunnet.
Eksklusjon har også en spesiell betydning i setningslogikken, se eksklusjon (logikk).
We Are Here

Bakgrunn

Den første singelen fra albumet, «Electric Eye», ble sluppet som digital nedlasting 30. november 2009. Sangen ble gjenutgitt som en dobbel A-side-single sammen med «Antlers» på 7" vinyl 8. februar 2010. Apparatjiks første låt som ble spilt på BBC Radio 1 var en radioversjon av «Datascroller», som ble sendt 14. juni 2010. Denne ble sluppet som tredje single 19. juli 2010, kun som digialt nedlasting.
Omslagsbildet stammer fra et diagram relatert til romtid-teorier innenfor den spesielle relativitetsteorien i fysikk, og følger bandets image om å være «egne vesener fra en annen planet».

Sporliste

Alle spor er skrevet av Apparatjik.
Trollfjordslaget

Trollfjordslaget var en hendelse 6. mars 1890, der robåtfiskerne gikk til aksjon mot dampbåtene som forsøkte å stenge dem ute fra fisket i deler av Trollfjorden. Dette var på mange måter en kulminasjon av de konfliktene som allerede hadde foregått mellom større, dampdrevne notbåter og det tradisjonelle fiskeriet fra mindre åpne båter. 
Rederen og handelsmannen Ole J. Kaarbø hadde organisert fiske med not fra dampbåter, og stengte dermed ute fiskere med konvensjonelle redskaper fra den innerste delen av fjorden, der det var svært mye torsk. Fiskerne mente utestengelsen brøt med allemannsretten, og etter et håndgemeng fikk fiskerne brutt opp sperringen.

Utløsende årsak

Kvelden i forveien (5. mars) hadde representanter for småbåtfiskerne bedt dampbåtene hjelpe til med å brekke opp isen som Trollfjorden var belagt med slik at fiskerne kunne komme til dagen etter. Dampbåtene gjorde dette, men i stedet for å åpne opp for fiskerne, stengte de den innerste delen av fjorden med not. De forlangte så betaling fra fiskerne for at de skulle slippe dem inn. Dette ville ikke fiskerne akseptere og det kom etterhvert til håndgemeng mellom småbåtfiskerne og dampbåtmannskapene. Blant annet ble fiskerne spylt med skoldhett vann fra dampkjelene ombord i notbåtene.

Ettervirkninger

Slaget i Trollfjorden ble i ettertid viden kjent og engasjerte store deler av kystbefolkningen. Også Stortinget tok etterhvert affære og fremskyndet arbeidet med en ny Lofotlov.
I mars 1891 vedtok Stortinget endringer i Lofotloven som bl.a. forbød bruk av not under lofotfiske.
Johan Bojer skildret slaget i romanen Den siste viking.
Den som trolig skrev først om Trollfjordslaget i norske media, var journalist Sivert Digernes (f.1866 i Ørsta, d. 1900 i Kristiania). Våren 1890 var han i Lofoten som utsendt medarbeider fra Verdens Gang og i to artikler i avisen, 9. mars 1890 og 17.mars 1890, skrev han en utførlig beretning om ”Sjøslaget i Troldfjorden”. Artiklene kan leses på Det digitale Nasjonalbiblioteket (www.nb.no) der Verdens Gang er tilgjengelig i digital form for året 1890 m.fl. En kan merke seg at Digernes avsluttet den siste artikkelen med en innsiktsfull vurdering av årsakene til konflikten og han pekte på at det var behov for en bedre lovgiving omkring Lofotfisket. Kanskje hadde artikkelen en viss innvirking når Stortinget faktisk framskyndet arbeidet med en ny Lofotlov (se ovenfor).
Tarmgass

Tarmgass (flatus) er hovedsakelig sammensatt av gassene N₂ (nitrogengass), CO₂ (karbondioksid), NH₃ (ammoniakk) og H₂ (hydrogengass); og 30-40 % av friske personer skiller også ut metangass (CH₄). Når gassen slippes ut av endetarmen refereres det vanligvis til som fis eller promp eller noe «finere»: fjert.  Det medisinske og teknisk korrekte begrepet er flatulens.

Sammensetning

Nitrogengass stammer fra nedsvelget luft, de andre produseres av anaerobe bakterier (bakterier som bare vokser i et oksygenfritt miljø) i tykktarmen. Alle disse gassene er luktfrie og gir kun problemer i den grad det er ubehagelig eller vekker oppmerksomhet å passere store mengder gass per anuum. I tillegg finnes det meget små mengder av forskjellige gasser som gir ubehagelig lukt, disse er vanligvis svovelforbindelser, som hydrogensulfid og metylsulfidgasser (eksempelvis allyl-metylsulfid som dannes av allicin), og indol. I tillegg finnes skatol, men denne gassen lukter ikke ille. Rent indol som blir tynnet ut, lukter faktisk så godt at det kan brukes som parfyme. Dessverre er «blomsterduften» fra indol ikke særlig framtredende ved flatulens.

Tarmgass hos mennesker

En viss gassproduksjon er normalt, og friske mennesker har flatulens (gassavgang gjennom endetarmsåpningen) gjennomsnittlig 15 ganger i døgnet, med et samlet volum på mellom 400 og 1800 ml. Mengden flatus varierer imidlertid enormt og avhenger helt av hvor mye metabolsk substrat i form av uabsorberte karbohydrater som når fram til bakteriene i tykktarmen, og av mengden luft som svelges. Ved moderate psykiske belastninger er det vanlig å svelge mye luft, aerofagi. Et kosthold som inneholder mye ikke-spaltbare (og dermed ikke-absorberbare) oligosakkarider (cellulose), som for eksempel bønner, kan gi en gassutskillelse på flere liter i døgnet.

Tarmgass hos dyr

Dyr står for den langt største andelen tarmgass i verden, spesielt storfe og sau. Blant disse er produksjonen så stor at den skaper et miljømessig problem, som i hovedsak skyldes at flatulens inneholder metangass (CH₄), som er en langt mer effektiv drivhusgass enn CO₂. Å finne fram til en måte å redusere flatulens hos husdyr har derfor fått stor oppmerksomhet blant forskere. 
Australske forskere har utviklet en vaksine mot enkelte av tarmbakteriene som skaper tarmgassen. Vaksinen har vært under utvikling i ti år, og forsøk på en million sauer og storfe var planlagt å starte innen 2005. Håpet er at vaksinen vil redusere metanutslippene fra dyr med 20 prosent, noe som får stor betydning for Australia og New Zealand, der henholdsvis 14 % og 50 % av utslippene av drivhusgass stammer fra husdyr.
Origo (nettsted)

Origo.no var et norsk sosialt nettsamfunn med vekt på interaksjon, spesielt på organisasjons- og lokalplanet. Origo tillot brukere og brukergrupper å opprette såkalte «soner», som blant annet kunne bestå av blogger, billedalbum, kalendre og debattfora. Medlemskapet var gratis.
Nettstedet ble drevet av Origogruppen AS, og flere av utviklerne var også engasjert i arbeidet med det lukkede nettsamfunnet Underskog gjennom selskapet Bengler. Aviser tilknyttet A-pressen brukte Origo i sin kommunikasjon med sine lesere ved å samle stoff fra sonene i sin region og publisere dette både på trykk og i nettavisen.
Nettstedet ble nedlagt ved utgangen av oktober 2016, men stoffet var tilgjengelig i uredigerbar form også etter nevnte dato frem til juni 2019.
Serie A 1951–1952

Serie A  er den italienske toppdivisjonen i fotball. Den ble opprettet i 1898. Det italienske fotballforbundet står for organiseringen av ligaen.
Flyttall

Standarder

Opp gjennom historien har det blitt utviklet mange måter å lagre flyttall på, men IEEE 754-standarden har etterhvert blitt ganske dominerende. Denne standarden definerer to datatyper, kalt single precision (enkel presisjon) og double precision (dobbel presisjon). Førstnevnte er på totalt 32 biter, mens sistnevnte er på 64 biter og kan både representere større tall og flere signifikante sifre. I tillegg til vanlige tall kan de også representere uendelig store tall og spesielle verdier som signaliserer at en regneoperasjon ikke har noe svar (slik som 0 delt på 0).

Bruk

Flyttall brukes i programmer hvor man trenger å representere reelle tall, fra vitenskapelige simuleringer til vanlige PC-programmer.
Den begrensede nøyaktigheten i flyttall gjør likevel at de er uegnet i enkelte sammenhenger. Med flyttall kan man for eksempel oppleve at 1000000 + 0,1 = 1000000. Dette er noe man må være klar over når man jobber med flyttall.
Eksempler på alternativer til flyttall er tall med fast kommaplass og BCD.
Source Mage

Source Mage er en Linuxdistribusjon som blir utviklet av Source Mage community. Distribusjonen er utgått fra Linuxdistribusjonen Sorcerer.
Source Mage 1.0 RC1 ble lansert 23. oktober 2002. Siste versjon er 0.62-2 fra 2. mai 2015.
Innerdalstårnet

Adkomst

Merket sti fra Innerdalshytta (405 moh.) til Storvatnet (729 moh.) i Flatvaddalen. Videre umerket men tydelig sti opp til Tårnskardet mellom Tårnet og Tårnfjellet. Fra Tårnskardet bratt sti med noe kliving opp til toppen. De fleste som går turen bruker ikke sikringsmidler, men ettersom det er bratt og fare for at stein kan løsne bruker mange hjelm, og fordi ruten noen steder er eksponert velger enkelte å sikre med tau.